
MEMÒRIA D’ALCALDIA

PROJECTE DE PRESSUPOST 2016
1. Presentació 
Aquesta és la Memòria d’Alcaldia per presentar el Pressupost de l’Ajuntament de Tiana per a 2016, integrat en la seva totalitat pel pressupost de la corporació. Recordem un cop més que el pressupost és aquella eina de la gestió pública on, de forma sistemàtica i ordenada, es concreten el conjunt de béns, serveis i actuacions que es pretenen dur a terme, finançats a càrrec dels fons públics, per tal d’avançar en l’acompliment de l’estratègia de la corresponent administració. 
A l’Ajuntament de Tiana, això significa que l’assignació dels recursos municipals a les diferents polítiques, programes i actuacions, projectes i conceptes de despesa obeeix a una lògica de priorització orientada envers cap a l’obtenció de resultats i l’acompliment dels objectius que les diverses Memòries d’Alcaldia dels darrers anys ja recollien en la seva totalitat. En aquest sentit, el darrer pressupost de mandat inicia un cicle adreçat a:  

· Projectar una major solvència i sostenibilitat financera de l’Ajuntament, un cop recuperada l’any 2013 després de la suspensió tècnica de pagaments de l’any 2008 i successius. 

· Prioritzar les despeses corrents, orientant l’assignació de recursos cap aquells programes, serveis i projectes que contribueixin  especialment a cobrir el serveis bàsics de benestar comunitari i molt especialment els serveis d’assistència a les persones i famílies. 

· Incrementar de manera sostenible les inversions ordinàries a recursos propis ordinaris, tot lligant les infraestructures més representatives a nivell econòmic a recursos extraordinaris o finançament extern bonificat. 

En el projecte de pressupostos de l’Ajuntament de Tiana per a 2016, la citada priorització de la despesa es duu a terme mitjançant el marc de disponibilitat de recursos que defineixen una previsió prudent dels ingressos, així com el compliment dels objectius d’estabilitat pressupostària i dels objectius financers propis. 

El projecte de pressupost vol continuar responent al context econòmic i social que actualment viu el nostre municipi, essent les principals prioritats les de benestar comunitari i l’atenció a les persones, en especial aquelles en situació de vulnerabilitat. Tiana, tot i que comparteix les incerteses econòmiques que viu el conjunt del país, es troba en un bon punt de partida per començar a invertir en la millora dels serveis a les persones i obra pública. En aquest àmbit, cal destacar que l’Ajuntament fa un pas més aquest any 2016 contribuint positivament a la regeneració econòmica del poble mitjançant les seves pròpies polítiques actives directes -tant generals com basades en la proximitat en el territori- i també amb el manteniment d’unes finances progressivament solvents segons informe d’Intervenció adjunt generant així confiança i facilitant les condicions per al creixement del teixit econòmic del municipi. 
La crisi econòmica està tenint un impacte destacat en les condicions de vida d’una part de la ciutadania, creant situacions escassament visibilitzades a Tiana
 fins especialment aquest darrer any i posant en situacions difícils a persones i famílies en situació de vulnerabilitat. Envers aquesta problemàtica, l’Ajuntament fa un decidit gest per orientar gran part dels seus recursos i esforços per tal de reforçar les seves polítiques socials i educatives. Així mateix,  per  construir el futur de Tiana, la regeneració urbana i l’avenç cap a un model de poble cada cop més sostenible, accessible, net i intel·ligent al servei dels ciutadans esdevé alhora un altre eix estratègic destacat dins de les prioritats fixades.
Aquest pressupost presenta una novetat important respecte als anteriors i que ja es varen dibuixar a les Memòries d’Alcaldia 2014 i 2015: L’Ajuntament de Tiana consolida una situació d’estabilitat pressupostària, de sostenibilitat i de liquidat financera un cop superada la situació de suspensió tècnica de pagaments del període 2008-2011. Aquesta solvència econòmica i financera es tradueix en la consecució de diversos objectius que es detallaran a continuació però molt especialment en: 

1. Una reducció del deute viu a un import de 3.637.130€ amb un rati del 40,97%
, allunyat del 99% de l’any 2008 o del 84% de l’any 2012 i consolidant la línia d’amortització anticipada a partir de l’any 2014. 
2. La possibilitat de finançar inversions amb recursos propis sense haver de recórrer a crèdit extern -recuperant una situació que no es donava d’ençà l’any 2005- o bé a través de préstecs externs bonificats (Diputació de Barcelona) amb les condicions dels quals no s’havia pogut accedir fins a aquest moment. 

3. La possibilitat de traslladar a la ciutadania la priorització d’actuacions de legislatura amb caràcter transversal a través d’un PAM. 

L’anterior legislatura s’ha caracteritzat per una forta racionalització de la despesa i per l’establiment de processos de control de la mateixa.  Aquest darrera línia de gestió es reforçarà a efectes d’enfortir el portal de la transparència de l’Ajuntament i fer més accessible l’organització municipal. 

Agraïm un cop més l’esforç i la coordinació de tots i cadascun dels àmbits municipals per proporcionar en la forma i el termini previstos la informació sol·licitada, donant cabuda a tots els programes i activitats que s’ha acordat portar a terme amb la limitació econòmica consignada per cada cas.
2. Principals trets de context econòmic 
· L’escenari macroeconòmic presenta encara riscos significatius: el pressupost 2016 es segueix veient afectat pels efectes de la recessió econòmica, malgrat que hi hagi certs símptomes que aquesta tot just sembla que està alleugerant-se. Així i tot, els ajustos pressupostaris públics del Govern de l’Estat i de la Generalitat de Catalunya caracteritzats per una política neoliberal amb tot allò que comporten, mostren unes variacions del PIB lluny d’una desitjada recuperació econòmica. 
· Les directius fixades per la Llei Orgànica 2/2012 d’Estabilitat Pressupostària i Sostenibilitat Financera, de 27 d’abril de 2012 (LOEPSF) continuen abocant als governs locals a una situació d’especial vulnerabilitat en relació als principis que li són bàsics, com són el principi d’autonomia local i el principi de subsidiarietat.
· La Llei de Reforma i Sostenibilitat de l’Administració i la Llei de Govern Local de Catalunya condicionen cada cop més els marges de maniobra dels ens locals. Es constata una vegada més, i en les condicions actuals de manera encara més evident, que el finançament local segueix sent una assignatura pendent. La incertesa constant sobre la seva entrada en vigor aquest any 2016 respecte la prestació de determinats serveis públics és a data actual una incògnita que perjudica la bona planificació dels mateixos. 
· Aquesta circumstància conviu amb un altre fet també evident: la reducció que previsiblement continuarà patint l'Ajuntament en els ingressos, especialment respecte els provinents de la Generalitat de Catalunya. Així, la manca previsió pressupostària de la Generalitat de Catalunya en relació a instruments tan fonamentals en matèria d’infraestructures com és el Pla Únic d’Obres i Serveis (PUOSC) o en matèria educativa i social - EBM, assistència a persones dependents i polítiques actives d’ocupació- refermen la necessitat d’avançar cap un sanejament autònom, especialment si els pla pressupostari 2016 dels governs centrals i autonòmics contemplen l’eliminació de serveis públics locals. 

· En paral·lel, cal fer una referència a la Participació en el Tributs de l’Estat (PTE) del pressupost 2016 sí preveu increment del 3,5% respecte l’any 2015 segons previsió, si bé el retorn de les PIE negatives dels anys 2008, 2009 i 2013 afecta lògicament als ingressos reals d’aquest any 2016. 

· No es pot tancar aquest apartat sense fer una referència a la situació d’inestabilitat política que Espanya i Catalunya viuen. En aquest darrer cas, s’arrossega una incertesa pròpia d’uns pressupostos prorrogats amb tot allò que comporta a efectes de programació d’actuacions estratègiques a nivell territorial i que afecta òbviament al nostre municipi. 

3. El pressupost de l’Ajuntament  
Pel que fa a les grans xifres del pressupost, dir que el pressupost total de l’Ajuntament per a 2016 ascendeix a 9.124.000€, el que suposa 656.786€ més que l’any 2015 (7,76%). Es presenta un pressupost equilibrat especialment lligat a un decrement important dels interessos de préstecs i els passius financers, així com a un increment del romament de tresoreria 2015 i dels impostos directes i indirectes segons previsió realitzada per Intervenció de l’Ajuntament. 

Les grans línies del projecte de pressupost 2016 són les següents: 

· Projectar una major solvència i sostenibilitat financera de l’Ajuntament, un cop recuperada l’any 2013 després de la suspensió tècnica de pagaments de l’any 2008-2011. 

· Prioritzar les despeses corrents, orientant l’assignació de recursos cap aquells programes, serveis i projectes que contribueixin  especialment a cobrir el serveis bàsics de benestar comunitari i molt especialment els serveis d’assistència a les persones i famílies. 

· Incrementar de manera sostenible les inversions ordinàries amb recursos ordinaris propis, tot lligant les infraestructures més representatives a nivell econòmic a recursos extraordinaris o finançament extern bonificat. 

En aquest apartat, es detalla la primera de les línies mencionades en tant en quan és tranversal i condició bàsica per desenvolupar la resta de les dos línies del pressupost 2016: 

1. Projectar una major solvència i sostenibilitat financera de l’Ajuntament complint amb els objectius financers propis i la normativa quant a estabilitat pressupostària, tot mantenint constants les ordenances fiscals. 
Així, en relació a la primera línia del projecte  -“Garantir la solvència i sostenibilitat financera de l’Ajuntament”- l’equip de Govern pot presentar un municipi sanejat: sense dèficit inicial, sense augmentar el deute i sense pujar els impostos, amb una certa capacitat inversora amb recursos propis i el compromís de pagar als proveïdors a 30 dies. En definitiva, uns pressupostos rigorosos per un poble que dóna confiança en tant en quan: 
L’Ajuntament en el projecte de pressupost 2016 continua duent a terme un esforç pel que fa a la generació d’estalvi net corrent per tal de poder finançar-se amb independència dels recursos volàtils (ICIO, Plusvàlues, subvencions...) als quals eren utilitzats erròniament en el període anterior (2007-2011) per finançar despeses corrents. 

El compte financer de l’Ajuntament de Tiana mostra pel pressupost 2016 l’obtenció d’una capacitat de finançament de 271.348€. Aquest superàvit permet complir amb l’objectiu d’estabilitat i solvència financera de l’Ajuntament amb comoditat. 
Al respecte, cal assenyalar dos aspectes: 

01. L’Ajuntament de Tiana manté un superàvit per tercer any consecutiu fruit de l’aplicació de les mesures fiscals, pressupostàries i de gestió que es venen desplegant des de l’any 2012, refermant l’objectiu dissenyat a principi del mandat anterior de controlar la despesa corrent i la despesa financera sense posar en perill el manteniment dels serveis públics. 
02. El superàvit es redueix significativament en un 46% respecte l’any anterior (-238.421€) per tal d’aplicar-lo a la reorganització del Capítol 1, Capítol 2 i Capítol 9 traduïda respectivament en millores de la plantilla laboral, nous programes en matèria de serveis a les persones i benestar comunitari i en el finançament d’inversions (equipaments bàsicament). 
L’amortització anticipada del préstec a proveïdors
 formalitzat l’any 2012 allibera significativament les obligacions de pagament amb tercers (entitats financeres) i posiciona a l’Ajuntament en una comoditat més de la seva tresoreria normalitzada al respecte. En aquest sentit, l’any 2015 tanca amb una amortització total dels passius financers per un import de 542.520€ i amb una previsió de -48.287€ o 494.233€ (-8,9%) per aquest any 2016. Aquestes dades tenen la seva correlació respecte el Capítol 3 (Interessos) amb un decrement  de -23,35% o -38.927€/anuals i posiciona al deute viu municipal en un confortable 40% molt allunyat del topall del 110% que alerta el Ministeri d’Hisenda i d’Administracions Públiques. 
La darrera garantia que l’objectiu d’estabilitat pressupostària comporta ve donada per la liquiditat o el pagament  als proveïdors a 30 dies En aquest sentit, destacar que el promig de dies de pagament al nostre Ajuntament a data de tancament d’aquesta memòria és de 27 dies respecte els 31,5 de l’any 2015. 

Per acabar, ens remetem a l’Informe d’Intervenció respecte el compliment de la regla de la despesa, amb una taxa d’increment respecte l’any 2015 de 0,81%, allunyada també del topall del 1,8% marcat pel Ministeri d’Hisenda i Administracions Públiques per aquest any 2016. 
En definitiva, reducció del dèficit i de l’endeutament dins un marge de ràtios econòmiques i financeres confortables que permeten continuar amb un marge de maniobra d’inversió i de creació o manteniment de serveis públics positiu. 

4. Previsió d’ingressos de l’Ajuntament
Els ingressos pressupostats per al 2015 sumen un import de 9.124.000€, corresponent-se  bàsicament al 99% o 8.876.813€ a ingressos corrents, 57.187€ a transferències de capital (0,63%) i 15.000€ ó el 0,16% a ingressos financers. 

1. Ingressos corrents: Quant a l’estructura dels ingressos corrents, el capítol IV de transferències corrents amb un total de 2.237.326€ representa el 24,52% del total dels ingressos de l’Ajuntament (42.662€ respecte l’any anterior). A continuació es situa el Capítol I d’impostos directes amb 4.383.399€ i un 48,04% del total. Les taxes i altres representen el 22,19% i, amb un pes quantitativament molt menor, els ingressos patrimonials representen el 1,63% i els impostos indirectes el 0,91%. 

2. Impostos, taxes i altres ingressos del Capítol 3: Les previsions d’ingressos per impostos, taxes i altres ingressos del Capítol 3 s’han realitzat aplicant el criteri de liquidació. Això és, considerar els drets que es preveu recaptar durant l’exercici, ja corresponguin a l’exercici corrent o a tancats. La previsió inicial d’aquests ingressos ascendeix a 2.024.288€, i implica una variació de 10.363€ que l’exercici 2015. Aquesta diferència respon a l’aplicació de criteris reals d’execució pressupostària del 2015, és a dir, en la majoria de les figures es parteix de la hipòtesi que, en absència de canvis normatius representatius, el rendiment seria en general similar al de l’avenç de la liquidació 2015. Així, la previsió inicial 2016 s’atribueix bàsicament a un increment dels ingressos per taxes i preu públic pràcticament dels equipaments poliesportius (lloguer d’instal·lacions, convenis...). 

3. Impostos locals: La previsió inicial per impostos locals es xifra en 4.383.399€. Seguint amb la política de contenció fiscal que ha caracteritzat la legislatura anterior, cal destacar que un any més s’ha optat per no incrementar la pressió fiscal de manera que els tianencs i tianenques, en un moment de dificultats, no hagin de fer front a una fiscalitat més alta. Les ordenances fiscals d’enguany aprovades el passat mes d’octubre plantejaven ja ajustar els recursos municipals a les necessitats que comporten les prestacions dels serveis públics de l’Ajuntament a partir d’una revisió del valors cadastral de les propietats del municipi, el que ha permès una disminució dels seus valors en un 18%
. Aquesta disminució afecta directament a les previsions d’ingressos de  dos impostos locals fonamentals pel nostre Ajuntament, com és l’Impost de bens Immobles  (IBI) i la Plusvàlua Municipal. En aquest sentit: 
· En relació a l’IBI es preveu una consignació d’ingressos 2016 ajustada pràcticament a la liquidació 2015, és a dir, de 3.058.196€ i per tant amb un decrement  de -2,07% o -64.608€. 
· Esmentar el bon comportament de l’impost sobre el valor de terrenys urbans (plusvàlues) que el municipi mostra amb força. En aquest sentit, però, s’ha volgut mantenir una realista i aplicar un criteri de prudència respecte la seva consignació pressupostària. Així i tot, pràcticament es duplica la previsió d’ingressos d’aquest concepte respecte l’any anterior (784.662€), destinada a aplicar-se a la despesa corrent i a projectes d’inversió. Una previsió pessimista en la recaptació d’aquest impost podria ser absorbida amb recursos propis de l’ajuntament. 
La resta d’impostos queden així mateix congelats amb previsions ajustades a la realitat executada i liquidada corresponents a l’any 2015. 

Finalment, quan a l’estructura dels impostos locals i sobre un total de d’ingressos per valor de 4.466.399€, quantitativament, en primer lloc es situa l’IBI amb un pes del 68% respecte el total, seguit de l’Impost de Terrenys de naturalesa urbana (plusvàlues) amb un pes representativament superior als darrers mandats del 17%, i l’Impost de Vehicles de Tracció Mecànica amb 481.866€ i un pes del 10,7% En menor pes i representativitat, els segueixen l’Impost de Construccions i Obres (ICIO) amb un 1,8% ó 83.000€ i finalment, l’Impost d’Activitats Econòmiques amb un recorregut actual de 47.655€ ó el 1,06% respecte el total. 

4. Participació en el Tributs de l’Estat (PTE): La previsió d’ingressos de la Participació en els Tributs de l’Estat (Fons Complementari de Finançament i Cessió de Tributs) del pressupost 2016 inclou l’estimació dels lliuraments a compte de l’exercici 2015 (1.561.059€)  amb l’increment del 3,5% informat pel Ministeri d’Hisenda i Administracions Públiques. Així i tot, tenim una comunicació de liquidació negativa corresponent als anys 2008, 2009 i 2013  l’any 2013 per un import total de -58.031,32€. 
5. Ingressos per transferències corrents, excepte PTE: La resta d’ingressos per transferències corrents, exceptuant la PTE, ascendeixen a 2.237.326€ amb una relació d’increment/decrement pràcticament neutra (1,94%). La previsió s’ha realitzat considerant les previsions de liquidació de l’exercici 2015, així com els compromisos existents per alguns conceptes segons convenis amb altres administracions supralocals. 
6. Ingressos patrimonials: La previsió d’ingressos patrimonials per al 2016 s’ha xifrat en 148.800€, pràcticament idèntica a liquidació 2015. L’estimació dels ingressos vinculats a aquest capítol s’ha realitzat en base a les dades contractuals. 

7. Ingressos de capital: Corresponents tant a l’alienació d’inversions (Capítol VI) com les transferències de capital rebudes d’altres administracions (Capítol VII). En relació al Capítol VI, seguint amb la pràctica explícita i rigorosa d’aquest govern, no es consigna cap previsió de vendes d’actius (venda de patrimoni) sense seguretat de la seva realització. 
En relació a les previsions de transferències de capital rebudes d’altres administracions corresponents a programes amb l’AMB, la Diputació de Barcelona i la Generalitat de Catalunya amb caràcter representatiu, assenyalar que a data actual no consta la convocatòria d’ajuts 2015-2019. Es de preveure la Mesa de Concertació de la Diputació de Barcelona per al proper mes de març de 2016, així com el Pla d’Inversions de l’Àrea Metropolitana de Barcelona per les mateixes dates. No consta convocatòria de cap tipus per part de la Generalitat de Catalunya. 
8. Ingressos financers: El Capítol VIII mostra una continuïtat respecte l’any 2015, mentre que el Capítol 9 aplica 175.000€ al finançament d’inversions puntuals que necessiten una actualització. Tal com està previst en la taula d’inversions adjunta, l’import previst corre a càrrec d’un préstec tou de la Diputació de Barcelona. 
5. Previsió de despeses de l’Ajuntament
El pressupost 2016 de l’Ajuntament de Tiana aposta per una continuïtat en relació a les despeses atenent a una doble vessant: En què es gasta (classificació econòmica) i per a què es gasta (classificació per programes). La continuïtat mencionada es refereix a ambdues vessants o ambdós nivells d’intervenció. 

Al respecte, el pressupost de despeses previstes per l’any 2016 mostra una realitat, com és que les mesures de gestió, fiscalitat i financeres portades a terme a partir de l’any 2012 fins l’actualitat permeten garantir, millorar i establir nous compromisos -especialment socials i educatius- sota criteris d’equitat i progressivitat. 

El total de despeses de l’Ajuntament (Capítols I a IX) o pressupost de despeses –segons documentació facilitada- és de 9.124.000€, amb un increment del 7,76% respecte l’any 2015 o 646.786€. 
Aquest capítol de la Memòria no té per objectiu entrar en el detall de cadascuna de les partides pressupostàries en la mesura que la documentació que acompanya l’expedient de pressupost recull tota la informació completa i suficient i es pot observar una relació de pràctica continuïtat respecte l’any anterior. Es procedeix, per tant, a informar d’aquells capítols més representatius: 

1. Despeses de personal: Les despeses de personal previstes per a 2016 són de 2.596.239€ i representen el 27,3% de la despesa corrent. Aquest import representa en relació al pressupost 2015 un increment de 5,82%
. Aquest increment és bàsicament a conseqüència de: 

· La creació de dues noves places d’agents de la Policia Local, a efectes d’avançar en la modernització dels cos i eliminar progressivament l’aplicació corresponent a suplències de la Policia Local i, òbviament, a efectes de cobrir un servei bàsic com és la prevenció i seguretat ciutadana (Servei 365x24). 

· L’adequació retributiva i de jornada laboral del cos de la Policia Local segons Conveni Laboral 2015. 
Es manté una plantilla de l’Ajuntament de 64 persones per l’any 2016, sense imputació de personal corresponent a plans ocupacionals, si bé està prevista la creació de les dues noves places d’agents de la Policia Local mencionades. 
2. Despeses corrents de bens i serveis: Les despeses corrents de bens i serveis sumen un import de 4.772.714€, xifra un 5% superior al del pressupost 2015. De l’anàlisi detallada de les aplicacions pressupostàries, remarcar que les despeses que explícitament destaquen pel seu increment o introducció fan referència a: 

· El desplegament d’un protocol d’atenció d’emergències socials, adreçat a una ampliació en relació a ajuts per habitatge en sentit ampli, promoció del treball comunitari i assistència domiciliària. S’estableix novament  -perduda l’any 2011- la figura d’ajuts per assistència de neteja a domicili, si bé requerirà una posterior regulació a efectes de garantir l’equitat.   

· Un major recorregut de tallers educatius, però especialment l’establiment de beques en matèria d’ajuts al menjadors escolars i material escolar. Es seguirà un sistema de tarificació social que caldrà elaborar al llarg dels primer semestre de l’any a efectes del curs acadèmic 2016-2017. 

· La introducció de l’aplicació econòmica del Pla de Renovació de l’Arbrat 2016-2019 en el seu prorrateig corresponent. 

· La introducció d’una aplicació pressupostària específica en matèria de participació ciutadana, a efectes d’assegurar la priorització de les necessitats dels veïns de Tiana especialment a través del Pla d’Actuació Municipal de Tiana (PAMT). 
· L’ajustament sostenible de diverses partides pressupostàries en matèria de Cultura, Esport, Manteniment de la Via Pública i Media Ambient en caràcter general. Aquest ajustament pot incrementar escassament la despesa però pot implicar una millora organitzativa interna i externa de la Regidoria en qüestió (per exemple, la creació de la plataforma on line d’itineraris virtuals compartida per les Regidories d’Esport, Cultura i Medi Ambient, la subcontractació de la cartelleria institucional a efectes de la seva homologació...). 
· Finalment, s’introdueixen les dietes corresponents a la Junta de Portaveus que seran de 250€ per sessió, fins a un màxim de 1.500 anuals, que corresponen a un total de sis sessions l’any. L’import total màxim anual segons la informació facilitada per Secretaria serà de 10.500€. 
3. Interessos i Despeses financeres: En quant l’evolució del Capítol III (Interessos), l’import previst de 127.788€ recull el total del pagament previst per els interessos dels préstecs vigents. Aquest capítol experimenta un decrement representatiu de -23,35% respecte l’any 2015 ó una baixa de 38.927€. La raó fonamental com és coneguda és l’amortització anticipada del préstec FFPP i la continuïtat normalitzada de la resta d’amortitzacions. 
4. Transferències corrents: Les transferències corrents comprenen els crèdits per aportacions de l’Ajuntament sense que hi hagi contrapartida dels qui reben la transferència i la seva destinació és finançar operacions corrents. 

Més enllà dels convenis consolidats amb altres administracions locals (Ajuntament de Montgat) i supralocals (Consell Comarcal) on s’observen algunes regularitzacions puntuals, és de destacar:  
· Increment en Ajuts Socials en un import de 23.500€, el que representa un 33,57% respecte l’any anterior
. 
· Es crea una nova aplicació en beques educatives per un import de 15.000€. 
· S’incrementa la subvenció destinada a les entitats culturals i socials en 11.000€. 
· Es dota de consignació pressupostària una nova aplicació destinada a atendre subvencions per obres d’arranjament i millora de façanes de vivendes. 
· S’actualitzen convenis amb l’AMB (-41.000€) per cancel·lació d’obligacions anteriors
. 

5. Despeses de capital: Pel que fa a les despeses de capital (Capítols VI  i Capítol VII Transferències de capital) es detalla a la documentació facilitada per Intervenció i en l’apartat posterior. 

6. Així mateix, l’import de les quotes d’amortització dels préstecs vigents (Capítol IX) presenten una disminució del 8,90% (-48.287€) respecte el període anterior, xifrant-se en una amortització anticipada total de 922.779,22€ al llarg de 2015
. Aquest a situació és excepcional especialment tenint en compte que el préstec FFPP es va formalitzar l’any 2012 amb dos anys de carència. 
Les quotes d’amortització previstes en aquest Capítol (veure la documentació facilitada per Intervenció) responen a les condicions dels diferents préstecs que en el seu dia es va signar amb les diferents entitats financeres actualitzades per l’exercici 2016
. 

En els documents annexes d’Intervenció es poden contemplar la resta de préstecs formalitzats d’aquest Ajuntament durant el període anterior de mandat. 
6. Línies programàtiques bàsiques del pressupost
En aquest apartat es fa referència a les dues línies restants que guien el Pressupost 2016 i permet classificar la despesa segons la seva finalitat i objectius. 
2. Prioritzar les despeses, orientant l’assignació de recursos cap aquells programes, serveis i projectes que contribueixin  especialment a cobrir el serveis bàsics de benestar comunitari i molt especialment els serveis de caràcter educatiu, social i d’ocupació. 

Assenyalar que en la present Memòria sols es fa referència a aquells canvis substancials en tan en quant es consoliden o són noves prioritats; aquest apartat no detalla la despesa corrent normalitzada donada la situació de continuïtat dels projectes o programes en l’àmbit de Cultura, Esport, Joventut, Igualtat i Medi Ambient i Sostenibilitat i altres menors. 

Aquest pressupost ha estat elaborat amb l’objectiu de prioritzar les polítiques d’atenció a les persones, concretament les polítiques de rescat social, per garantir el dret a l’alimentació, l’educació, l’habitatge i fomentar l’ocupació. 

En quant a la política social, es continua apostant per mantenir els nivells de cobertura al municipi, realitzant el seguiment dels els ajuts a persones i/o famílies, els imports resultants de l’aplicació de la llei de dependència, els ajuts en situacions d’emergència social, el manteniment dels programes adreçats a les persones grans –especialment l’ajuda familiar a domicili-  i l’aposta per incrementar els ajuts destinats a l’habitatge i neteja a la llar com a novetat. En aquest sentit, tal com s’ha detallat anteriorment, el projecte de pressupost posa l’accent en incrementar pràcticament un 34% la dotació pressupostària en concepte d’ajuts socials i ajuts d’habitatge respecte l’any 2015. Recordem que el pressupost 2015 ja incrementava aquest concepte programàtic en un 68%. Així mateix, es destinen més recursos (veure partida vinculada a “Promoció Social”) per la detecció i tractament a persones en situació de risc d’exclusió social i de pobresa. La raó fonamental rau en l’increment de persones vinculades al SAD a llarg de l’any 2015. 

Destacar un pressupost que en Educació destina part dels recursos propis (30.000€) per a millores en edificis escolars públics, atenent al consens amb les AMPES i als compromisos assumits pel govern al respecte. La situació de desatenció de la Generalitat de Catalunya aconsellen assumir aquest cost. Així mateix, el pressupost 2016 impulsa una Tiana Educadora a partir de l’ampliació de projectes educatius acompanyats per les AMPAs i de la continuïtat de projectes singulars adreçat a alumnes amb risc de fracàs escolar. S’ha sol·licitat, però, una memòria d’impactes a efectes de valorar l’evolució del projecte a l’IES Tiana. Finalment, la Regidoria d’Educació aposta per la creació d’un Consell d’Adolescents que acompanyi en el tram d’edat superior al Consell d’Infants respecte la difusió dels valors de la democràcia i participació a Tiana. 

En matèria de Desenvolupament Econòmic, el Pressupost 2016 prioritza un paquet programàtic vinculat a les polítiques actives d’ocupació amb la voluntat clara de lligar-les al foment del cooperativisme i a la contractació de persones joves en situació d’atur. En ambdós casos, el projecte necessita de la regulació específica i per tant el pressupost manté la dotació pressupostària de 22.000€ (aplicació 2410 22706) que haurà d’anar acompanyada per l’arranjament del local municipal ubicat a La Ciutadella. Es tracta, en tot cas, d’una actuació que caldrà estar amatents a la seva posterior evolució. Recordem així mateix que l’exclusió dels municipis menors de 10.000 habitants dels programes de desenvolupament local de la Diputació de Barcelona i, molt especialment, de la Generalitat de Catalunya (SOC) no permet dotar al municipi d’una unitat de servei de promoció econòmica amb cofinançament extern. Es preveu, per tant, amb el suport concertat amb el Servei de Promoció Econòmica de Montgat l’assistència als serveis d’orientació laboral i emprenedoria més enllà d’actuacions puntuals que es puguin portar a terme al municipi i sempre amb un caràcter innovador. No es descarta la valoració d’un servei propi sempre i quan la sostenibilitat econòmica estigui garantida. Actualment no és el cas. 
Finalment, en matèria de Dinamització Comercial, destacar els acords conveniats que des de l’Ajuntament es porten a terme amb l’ACIST com a protagonistes fonamentals del teixit de botigues i petites empreses del municipi, així com l’assumpció per part d’aquest Ajuntament del 50% de la remuneració de la figura del dinamitzador comercial. Es deixa però un cert grau d’autonomia a l’ACIST a efectes de la planificació de llurs projectes i s’acorda realitzar al llarg del primer semestre de 2016 una enquesta de situació del comerç a Tiana. En aquest darrer extrem no hi ha contrapartida econòmica al respecte donada la seva realització amb recursos tècnics propis. 

Les polítiques de Benestar comunitari (neteja, gestió de residus i enllumenat públic i de la resta de dependències municipals –inclosos els equipaments escolars-) posen el focus d’atenció de la despesa vinculada al Capítol II i es continua apostant per criteris de rigorositat i ajustaments a les liquidacions reals respecte l’any 2015. Mentre que el pressupost en matèria d’Urbanisme i Habitatge desenvolupa al llarg del primer trimestre de l’any 2016 la urbanització de l’antic doble revolt com a actuació fonamental, acompanya de partida pressupostària diverses rehabilitacions dels equipaments municipals (veure planificació d’inversions), introdueix el Pla d’Arbrat 2015-2019 en la seva primera fase per tal de reposar-los en aquells carrers malmesos i es continua apostat per la renovació i millora dels parcs infantils ja iniciada amb l’anterior mandat amb el Parc de Salvador Espriu. Finalment, amb la reforma de la Biblioteca Can Baratau, la millora de l’accessibilitat de l’església i millores dels equipaments educatius es tanca el gruix de l’Àrea d’Urbanisme a l’espera de posteriors processos de participació ciutadana. 

Malgrat la quantia pressupostaria és menor, és important per aquest govern el suport a la Solidaritat i Participació Ciutadana que preveu el Pressupost 2016. Al respecte i en referència a la primera línia (Solidaritat), és voluntat un increment progressiu de l’aplicació a partir de les modificacions de crèdit corresponents. Tiana Solidària i els ajuts a persones refugiades esdevenen amb drets de Ciutadania i Polítiques Socials a les quals no sols no volem renunciar sinó que considerem que cal incrementar. S’ha fet així al llarg de l’any 2015 -aportacions econòmiques continuades- i impulsarem els projectes municipals de cooperació i altres iniciatives solidàries ciutadanes. 

Per acabar, fomentar la transparència i la participació de l’administració local és un dels eixos de govern 2015-2019 i que ha d’anar més enllà que la pràctica desplegada al llarg del darrer mandat. La participació no la concebem com una línia o política sinó una disciplina o pràctica transversal a tot el municipi. D’aquí la dotació pressupostària del PAMT que si bé està previst aplicar-li els corresponents recursos propis, es sol·licitarà la subvenció corresponent a la Diputació de Barcelona. En aquest sentit oferim a la ciutadania un Ajuntament participatiu a canvi de coresponsabilitat. 
3. Comprometre progressivament les inversions ordinàries a recursos ordinaris propis, tot lligant les infraestructures més representatives a recursos extraordinaris o finançament extern bonificat. 

El projecte de pressupost 2016 no recull aquelles inversions ja comptabilitzades en els exercicis anteriors, com és el cas de la urbanització parcial de l’antic doble revolt (Fase 1) o de la rehabilitació de Can Riera (a càrrec de la Diputació de Barcelona segons subvenció). 

El compromís en inversions ordinàries respon bàsicament a un criteri que s’ha fet palès al llarg de l’anterior mandat i que continua essent representatiu en aquest inici de legislatura, com és que les inversions puntuals ordinàries es financin amb recursos propis i/o subvencions i sense recórrer a entitats financeres. En aquest sentit, les inversions que es presenten en la documentació facilitada per Intervenció d’aquest Ajuntament volen a donar sortida a necessitats puntuals  sobre la base de tres criteris: 

· Inversions puntuals en equipaments obsolets -especialment per manca d’inversions en el darrers anys- i que necessiten d’una actualització: Fan referència bàsicament a la totalitat dels equipaments educatius, Sala Albèniz, nau Can Mascaró.  

· Inversions puntuals en equipaments que han de complir la normativa corresponent: vestidors Policia Local, vestidors camp de gespa artificial, llar de persones grans, PIJ, dipòsit de Can Boter, comptadors enllumenat ECA, OAC. 

· Inversions de projectes en curs: Urbanització antic doble revolt (part de la Fase 1 i Fase 2), Can Riera, Museu a Cel Obert (Fase 1), Biblioteca Can Baratau, Parc Esportiu, millora de l’accessibilitat església Sant Cebrià, Pla de Millora dels Parcs Infantils 2015-2019 (continuïtat 2015). 
Cap de les inversions assenyalades supera la quantia de 100.000€. Per contra, aquelles inversions extraordinàries que suposen una aplicació pressupostària important quedaran recollides i prioritzades en el PAMT a partir de l’any 2016 per la seva execució posterior (2017) i s’adscriuran majoritàriament a subvencions d’altres administracions supralocals o préstecs tous fonamentalment. 
7. Conclusions i reptes
· El pressupost 2016 consolida el sanejament econòmic i financer de l’Ajuntament de Tiana. Els ratis respecte la capacitat de finançament, l’absorció del deute, la regla de la despesa i el compliment de pagament als proveïdors a 31 dies, així ho reflecteixen. Tiana és ja solvent i ha recuperat l’estabilitat pressupostària perduda els anys 2008-2011. 
· Aquests resultats són representatius i comporten un canvi de cicle. L’any 2014 tanca un període complex per les administracions locals, en el qual les mesures de contenció fiscals de les administracions centrals i autonòmiques, la reforma local o el nou paper de la burocràcia administrativa han abocat als ajuntaments a una situació de supervivència. Sols aquelles corporacions locals sanejades i amb una tresoreria àgil podran fer-se càrrec del serveis públics propis i impropis (educació, salut i serveis socials). Però més enllà d’aquestes consideracions, el manteniment de l’equilibri financer és condició imprescindible per poder governar i administrar sense hipoteques. L’Ajuntament de Tiana està en un posicionament òptim per portar a terme aquelles actuacions participades per la ciutadania sota criteris de coresponsabilitat. 

· El pressupost que es presenta és real, eficient, i ajustat a la fiscalitat dels tianencs i tianenques.  La proposta de Pressupost 2016 ajusta els recursos municipals a les necessitats que comporten les prestacions del serveis públics de l’Ajuntament. I ho fa sota la premissa de: 
01. Generar recursos suficients -malgrat la revisió cadastral i els ingressos ordinaris menors previstos- per mantenir el nostre propi estat de benestar local amb autonomia. Ens podem permetre el increment de la despesa i de les inversions per la bona gestió realitzada durant el mandat anterior. 
02. Aplicar criteris d’equitat, progressivitat i igualtat, a partir de la incorporació transversal i amb caràcter progressiu del sistema de la tarifació  social, el manteniment de subvencions i bonificacions segons col·lectius i la incorporació de paquets de beques que van més enllà dels ajuts socials. 
03. Continuar apostant a l’alça perquè les persones siguin la nostra prioritat, d’aquí que el nou gruix de la despesa corrent es focalitzi en les polítiques educatives, la protecció social, les mesures actives d’ocupació i el benestar comunitari. Això implica que no renunciarem ni a les competències delegades ni aquelles “no obligatòries” o impròpies i que són les que justament afecten més a la ciutadania.

· La participació ciutadana i el seu full de ruta bàsic (PAMT) és un eix prioritari i transversal. Així i tot, aquest pressupost ja contempla compromisos del govern respecte actuacions en curs de l’any 2015 o d’altres que poden ser assumides amb recursos propis i de manera sostenible. Les grans línies programàtiques de legislatura es programaran aquest 2016 per ser executades en el període 2017-2019 bàsicament amb recursos extraordinaris. Això no és contradictori amb poder marcar una direcció clara i coherent, amb uns objectius que permetin fer ús dels recursos disponibles a les prioritats que es determinin. 
· El pressupost 2016 preveu la millora d’alguns aspectes d’organització interna i externa de serveis en la línia que es ve treballant d’ençà l’any 2011 (projectes de concertació públic-privats per induir processos de millora econòmica i social de manera consensuada, treball en xarxa, cooperació activa amb els municipis de la comarca per garantir més i millors serveis compartits...). Cal però avançar en diagnosis reals i actualitzades de determinats serveis públics per tal de plantejar millores i respondre més a les necessitats de la ciutadania. L’entorn del municipi és canviant i complex i cal estar amatents a les tendències de Tiana dins la província de Barcelona. Aquesta línia d’actuació -d’avaluació continuada dels serveis públics- no té un reflex pressupostari en la mesura que es farà ús de recursos tècnics propis i amb caràcter transversal a  llarg del mandat. 
· És un pressupost net i transparent, que permet afirmar que l’Ajuntament de Tiana equilibra la prudència i la responsabilitat dels darrers anys amb el creixement sostenible. Els reptes són difícils, però les prioritats estan clares: Garantir i millorar els serveis bàsics, atendre les necessitats creixents en un entorn d’una complexitat  evident i obrir progressivament vies per contribuir a una millor competitivitat del municipi. 

· És un pressupost de mà estesa a tots els grups municipals i que referma el compromís del govern i d’aquest Ajuntament per: Primer.- Treballar transversalment per la igualtat d’oportunitats, l’equitat i la progressivitat prioritzant les persones com eix de la seva actuació. Segon.- Incorporar a l’alça aquells projectes o serveis públics que satisfan a la població, tot introduint mecanismes de millora o d’adaptació respecte altres que cal consolidar en tant formen part de la identitat de Tiana. Tercer.- La preservació de Tiana a escala de poble ha d’estar en equilibri amb les polítiques de benestar comunitari de qualitat i amb inversions sostenibles. Aquesta proposta introdueix un espai per les idees, per la reflexió i la convivència. Obre un cicle que permet pensar consensuadament sobre el nostre horitzó a mig termini perquè la nostra prioritat és continuar avançant des duna planificació equilibrada i de progrés que arribi a tothom. 
Esther Pujol 

Alcaldessa de Tiana 

28 de desembre de 2015
� Destacar que la mitjana de la base imposable per declarant Tiana (IDESCAT 2013) és de 29.559€, essent el nostre municipi el segon més alt en Renda Familiar disponible de l’AMB. Aquest fet però no exclou la generació de situacions puntuals i cada cop més nombroses que necessiten d’actuacions específiques en matèria de serveis a les persones tal com s’ha vist especialment a partir de 2014. 


� Deute SEC95: 3.786.612€ o 42,65%. 


� L’any 2012 (08.05.12) es formalitza el préstec de pagament a proveïdors per un import de 1.671.650€ per fer front a la suspensió de pagaments i al dèficit de tresoreria arrossegat des de l’any 2008. Aquest préstec s’amortitza de manera normalitzada durant els anys 2012 i 2013 i anticipadament  els mesos de juliol, octubre i novembre de 2014 per un import de 1.1M€ i els mesos d’abril i maig de 2015 per un import de 520.000€. 


� Aplicació d’un coeficient corrector del 0,82% per part del Ministeri d’Hisenda i Administracions Públiques segons sol·licitud realitzada per aquest Ajuntament el passat mes de juliol de 2015. 


� S’ha tingut en compte  el que estableix la Llei 48/2015, de 29 d’octubre, de Pressupostos de l’Estat per a l’any 2016 respecte al Capítol 1 de les Despeses de Personal al servei del Sector Públic. 


� Recordar que l’any 2015 es varen incrementar en un 30,%5% els ajuts d’habitatge 8.500€)  i un 37,8% (19.200€). Aquestes xifres s’acumulen als increments previstos per aquest exercici pressupostari amb independència d’altres ajuts pel mateix concepte que altres administracions supralocals prevenguin en els respectius pressupostos (AMB i Diputació de Barcelona fonamentalment). 


� Ens referim a les despeses associades al Parc del Tramvia Tiana-Montgat. 


� No inclou 22.000€ de les amortitzacions corresponents a FCC. 


� Anys de formalització dels prèstecs: 2004, 2005, 2008, 2009, 2010, 2011. S’inclou el reconeixement del deute d’aquest Ajuntament amb FCC per la revisió de preus del contracte corresponent al període 2007-2010. 

